runetrust/blame-folketinget-dk huggingface dataset:
Ellen Trane Nørby (V), 2013-05-29:
Jeg har bl.a. peget på – og det kan jeg forstå at jeg også er enig med hr. Rasmus Prehn i – at den femdobling af NOx-afgiften, som regeringen har gennemført, har nogle konsekvenser.
Den har helt konkret nogle konsekvenser for en af de store arbejdspladser, der ligger i hr. Rasmus Prehns område, nemlig Aalborg Portland.
Så der kunne man jo starte med at tage fat.
Og hvis regeringen havde gjort det allerede for 1 år siden, havde vi forhåbentlig ikke stået i den situation, som regeringens slingrekurs og manglende vilje til at skabe arbejdspladser i Danmark har skabt, og med den usikkerhed, det skaber for en række familier i det danske samfund.
Rasmus Prehn (S), 2013-05-29:
Vi hører hele tiden fru Ellen Trane Nørby tale om det her med, at der er blevet lyttet for sent og der er blev lyttet for lidt.
Men sagen er jo, at efter det her møde er Venstres tydelige eftermæle, at man har brokket sig for meget, og man har foreslået for lidt konkret.
Hvilke konkrete tiltag har Venstre, der kan sikre, at de her mennesker får et arbejde, eller en anden løsning – helt konkrete tiltag?
Ellen Trane Nørby (V), 2013-05-29:
Jamen jeg svarer gerne hr. Andreas Steenberg igen.
For Venstre handler det ikke om, hvor mange mennesker der er, det handler om at sikre, at de mennesker, der mangler et arbejde, får et arbejde.
Det handler om at sikre, at vi får de stillinger, der er ledige i Danmark, matchet med de mennesker, der mangler et arbejde – vi har adskillige eksempler på virksomheder, som ikke kan rekruttere arbejdskraft – og at vi så for de 16 mia. kr., vi hvert år bruger i vores beskæftigelsessystem, gør os ekstra og langt mere umage i vores indsats for at sikre, at de mennesker, der mangler et arbejde, får et arbejde, det være sig kontanthjælpsmodtageren, det være sig dagpengemodtageren, for vi kerer os om dem alle.
I Venstre kerer vi os om alle de mennesker, der står i en vanskelig situation.
Det kan godt være, at der for Det Radikale Venstre skal være et vist antal, før man får fokus på problemet, men Venstre går faktisk op i, at vi sikrer, at alle mennesker i Danmark får et bedre liv, får et job, hvis de mangler et arbejde, at vi har et stærkt socialt sikkerhedsnet, og at vi tager hånd om de problemer, der er.
Det betyder også, at vi kan se, at det for rigtig mange mennesker er et problem, at der ikke er noget økonomisk incitament til at arbejde, at den nuværende regering, som hr. Andreas Steenberg er en del af, har gjort, at det for en stor gruppe ikke længere kan betale sig at gå på arbejde.
Det er et rigtig stort problem, og det er også derfor, vi har peget på, at vi synes, at man skal gennemføre kontanthjælpsloftet og 250-timers reglen, så vi kan stille nogle krav, og så vi også kan sikre, at der bliver skabt nogle flere arbejdspladser for de mennesker, der mangler et arbejde, hvad enten det er kontanthjælpsmodtagere, dagpengemodtagere eller nogle af de andre, der gerne vil ind på det danske arbejdsmarked.
Andreas Steenberg (RV), 2013-05-29:
Som bekendt har regeringen lavet en lidt lempeligere indfasning af dagpengereformen for at tilgodese de 30.000 mennesker, der står til at falde ud af systemet.
Mit spørgsmål til Venstres ordfører i dag er kort og godt: Har det overhovedet nogen betydning for Venstres holdning eller synspunkt i den her sag, hvor mange der står til at falde ud af dagpengesystemet?
Lisbeth Bech Poulsen (SF), 2013-05-29:
De 4.000-6.000 er jo dem, der falder for den 4-årige dagpengeperiode, og det ved fru Ellen Trane Nørby udmærket.
Forskellen mellem den tidligere regering og den nuværende regering er jo, at den her regering holder hånden under de mennesker, som ikke kan få et job.
De mennesker blev arbejdsløse på det tidspunkt; de fik reduceret deres dagpengeperiode på det tidspunkt.
Og nu falder de for en 2-årig dagpengeperiode, som Venstre har ansvaret for, men som vi bliver nødt til at lappe på.
Ellen Trane Nørby (V), 2013-05-29:
Jeg kan forstå på SF's ordfører, at det er ligegyldigt, at der er 4.000-6.000 mennesker, der falder ud af dagpengesystemet – det er ligegyldigt.
Der må jeg bare sige, at vi har et andet syn i Venstre.
Vi ønsker at sikre, at alle de mennesker, der mangler et arbejde, får et arbejde.
Og det kan jeg så forstå adskiller os fra SF, som åbenbart kategoriserer mennesker efter, at der er nogle, hvor det er o.k., og så er der andre, hvor det ikke er o.k.
Grundlæggende er vi af den opfattelse, at vi er nødt til at lave reformer, for hvis vi ikke laver reformer af vores velfærdssamfund, hænger vores samfund ikke sammen.
Hvis vi ser mod Sydeuropa og ser, hvad der sker, når man bruger for mange penge og ikke samtidig sikrer, at der også kommer penge ind til samfundet, at der bliver skabt arbejdspladser, at man ikke får gældsat sig, bliver de menneskelige og økonomiske omkostninger langt større end de udfordringer, som vi har i Danmark.
Det betyder jo ikke, at vi bare skal sige, at der er nogle mennesker, vi ikke skal hjælpe.
Det skal vi.
Vi skal hjælpe med at sørge for, at de får et arbejde.
Det gør vi ved at skabe flere arbejdspladser, det gør vi ved at sørge for, at de bliver matchet med de ledige stillinger, der er, det gør vi ved at sørge for, at de 16 mia. kr., som vi bruger i vores beskæftigelsessystem hvert år, kommer vi til at bruge bedre, mere målrettet og mere effektivt til gavn for den enkelte.
Johanne Schmidt-Nielsen (EL), 2013-05-29:
Der er omkring 30.000 mennesker, som står til at falde ud over 2-årsdagpengegrænsen alene i år.
Jeg tror, at det er rigtigt, at rigtig mange af dem har følt sig enormt utrygge.
Da VK-regeringen lavede dagpengereformen, sagde VK-regeringen, at det ville være 2.000-4.000 ekstra årligt, der røg ud af dagpengesystemet.
Nu kan vi så konstatere, at det er omkring 30.000, der står til at falde ud, altså bare i det her halve år, vi står over for.
Mit spørgsmål til fru Ellen Trane Nørby er ret simpelt, nemlig: Mener Venstre, at dagpengereformen er en succes?
Ellen Trane Nørby (V), 2013-05-29:
Vi har sagt det meget længe: Man skal gøre tingene bedre i den offentlige sektor.
Vi skal vende og dreje hver mønt af det, vi bruger af fællesskabets penge, for at sørge for, at vi får mest muligt ud af pengene.
Hvis man tager sundhedsområdet som et eksempel, kan man se, at det fra 2001 til 2011 lykkedes os at lave en produktivitetsforbedring på sundhedsområdet på 23 pct.
Det viser jo, at man kan få mere ud af de penge, man bruger i fællesskab.
Og jeg kan egentlig også forstå, at regeringen selv har skrevet ind i sin 2020-plan, at man vil moderniseringer.
Så jeg kan egentlig ikke helt forstå det.
Hvis hr. Jesper Petersen mener, at det kan lade sig gøre som socialdemokrat – og han mente det måske også dengang, han var SF'er – så må hr. Jesper Petersen vel også have den klare opfattelse, at det fortsat kan lade sig gøre.
Derfor handler det jo om, hvordan vi prioriterer vores ressourcer, hvordan vi sørger for, at vi får mere ud af de ressourcer, vi bruger.
Det er jo også det, vi diskuterer på folkeskoleområdet lige for tiden; her skal vi lave en folkeskole bedre inden for mere eller mindre de samme ressourcer, som der er til stede i dag.
Jesper Petersen (S), 2013-05-29:
Vi er lige gået igennem en politisk sæson, hvor regeringen har gennemført en vækstplan, der er få uger væk.
Som jeg husker det, var Venstre sådan set med til den, så det er jo noget værre vås at stille sig op og sige, at regeringen er ligeglad med, om man skal skabe arbejdspladser eller ej.
Det er simpelt hen noget vås.
Men vi kommer her ind til noget interessant, og jeg er simpelt hen nødt til at følge op på det spørgsmål, jeg stillede før, for der kunne komme det konkrete ud af debatten i dag, at vi kom en smule videre i forhold til mysteriet om, hvad Venstres politik er.
Hvis jeg forstod svaret på spørgsmålet rigtigt, nemlig om sundhedsområdet og ældreområdet ifølge Venstre også var omfattet af nulvækst, også på trods af, at der blev dyrere behandlingsformer og flere ældre, så var det, at Venstre ikke ville bruge en krone mere på de områder.
Det var sådan, jeg hørte svaret, og jeg vil godt bare have bekræftet, om det var korrekt.
Ellen Trane Nørby (V), 2013-05-29:
Jeg sagde det også meget klart i min tale, og jeg gentager det gerne: I Venstre vælger vi at prioritere danske arbejdspladser over det at gøre en af verdens største offentlige sektorer endnu større.
Det er et valg, vi har truffet, fordi vi går mere op i at få skabt arbejdspladser til de mennesker, der mangler et arbejde, få skabt gang i hjulene i Danmark, sikre, at der kan komme flere ud på arbejdsmarkedet, så de også kan være med til at betale skat og de dermed kan være med til at finansiere velfærdssamfundet.
Jeg ved godt, at Socialdemokraterne ønsker at prioritere en offentlig sektor over det at skabe arbejdspladser i Danmark.
Det er jo et af de problemer, der er ved Socialdemokraterne, altså at man egentlig reelt set ikke ønsker at gøre noget for, at vore danske virksomheder kan ansætte flere i Danmark, at de kan være konkurrencedygtige, at de kan eksportere mere, at de kan gøre sig på verdensmarkedet.
Så jeg tror sådan set, at det her er et af de områder, hvor der er en meget, meget klar forskel.
Men så kan man jo, når Socialdemokraterne de seneste år praktisk talt har kørt nulvækst, spørge sig selv: Hvordan har det så kunnet lade sig gøre?
Altså, lønningerne lader vi arbejdsmarkedets parter om.
Jeg ved godt, at finansministeren og regeringen og Socialdemokraterne har et lidt andet forhold til det.
Der sender man en sms, og så går de 15 pct. ned i løn over en nat; det er socialdemokratisk politik.
I Venstre lader vi arbejdsmarkedets parter om at diskutere og finde ud af, hvor lønnen skal være.
Til gengæld ved vi, at et højt omkostningsniveau, et højt skatteniveau i Danmark er med til at betyde, at man gør Danmark mindre konkurrencedygtigt, og at det er med til at presse lønningerne.
Derfor er man jo nødt til at gøre noget helt grundlæggende for at sikre, at man bliver mere konkurrencedygtige, så de danske virksomheder kan skabe arbejdspladser i Danmark, både til de ledige, der går på dagpenge, og til kontanthjælpsmodtagerne og også til dem, man har behov for at skabe plads til på arbejdsmarkedet, og det håber vi sådan set at regeringen vil være med til.
Men jeg har sådan set
ikke hørt, at regeringen indtil videre har haft viljen til at være med til det.
Ole Hækkerup (S), 2013-05-29:
Men er vi så ikke ved at være nået ind til noget af det, der er sagens kerne, og som vi også tidligere har været inde på, når vi har diskuteret med Venstre, nemlig at det i virkeligheden er lønningerne, der er problemet i Venstres optik?
For er det ikke lige præcis den effekt, fru Ellen Trane Nørby snakker om?
Altså, man skal sørge for, at der er en større ledighed, man skal sørge for, at folk ryger hurtigere ud af dagpengesystemet, og så skal man til gengæld få presset lønningerne.
Så er det bare, jeg spørger igen: Hvordan er det nu, at alle de ting, som fru Ellen Trane Nørby har foreslået, altså kontanthjælpsloftet, 225-timersreglen osv. osv., hjælper dem, som falder ud af dagpengesystemet?
Ellen Trane Nørby (V), 2013-05-29:
Jo, vi siger sådan set, at den varige løsning er at sørge for, at folk får et arbejde.
Hvis man ser i aviserne fra de seneste par dage, kan man også se eksempler på, at der er en række virksomheder, som nu begynder at kunne rekruttere dansk arbejdskraft, som ikke har haft mulighed for det før.
I dag er det konkret Fårup Sommerland, som ikke har kunnet få danske afløsere.
Danish Crown i Horsens er et andet eksempel, der har været fremme i debatten, hvor man med lønninger på i gennemsnit 185 kr. i timen ikke har kunnet rekruttere dansk arbejdskraft.
Vi ønsker at matche de ledige, der er, med et arbejde, vi ønsker at skabe flere arbejdspladser i Danmark.
Vi synes, regeringen har forsømt det at skabe arbejdspladser i Danmark, og det er jo derfor, man ser, at beskæftigelsen er faldet.
Det er derfor, vi i de seneste 2 år har forsøgt at råbe regeringen op, nemlig for at sikre, at der blev skabt arbejdspladser i Danmark.
Ole Hækkerup (S), 2013-05-29:
Tak, formand.
Helt tilbage i den oprindelige tale snakkede ordføreren om det fantastiske ved Danmark og om ansvar.
Jeg kan så forstå på alle de spørgsmål, vi har været igennem her, at Venstre alligevel ikke mener, at man skal tage ansvar for de ledige, der nu falder ud af dagpengesystemet; man ønsker i hvert fald ikke at støtte regeringens løsning.
Så spørger jeg bare: Hvor er retfærdigheden i det?
Jesper Petersen (S), 2013-05-29:
Jeg må minde fru Ellen Trane Nørby om, at det altså var Venstres formand og dengang statsminister, der i 2010 sagde, at krisen ville være ovre i 2013, og at der ikke ville være nogen sociale problemer ved at lave den dagpengereform, som den daværende regering stod bag.
Men det betyder åbenbart intet for Venstre, at de forudsætninger, man lagde til grund, er fuldstændig forandret.
Jeg forstår ikke, at der skal bruges så mange ord på et svar, der i virkeligheden er meget, meget kort, svaret til de udfaldstruede, som nemlig er: Rend og hop.
Så kort kunne fru Ellen Trane Nørby gøre det; ingen konkrete svar er der kommet.
Så kan vi tage et andet punkt, hvor jeg også godt kunne tænke mig nogle konkrete svar, nemlig i forhold til vores fælles velfærd.
Der er 23 mia. kr. i forskel på, hvad regeringen vil bruge frem til 2020, og hvad Venstre vil bruge i det, der hedder nulvæksten – der har der så også lidt været en ændring i forhold til det tidligere standpunkt fra Venstres side.
Jeg kan forstå, at det eneste, man indtil nu kan pege på, er hr. Claus Hjort Frederiksens beskæftigelsessystem – det var fuldstændig forfærdeligt – det er så dér, man vil finde nogle penge.
Men det spørgsmål trænger sig jo på, om sundhedsområdet og ældreområdet er blandt de områder, hvor Venstre ikke vil følge med udviklingen, men hvor man vil skære ned for at få råd til at bruge de her 23 mia. kr. mindre.
Konkret: Er sundhedsområdet og ældreområdet omfattet af nulvækst?
Ellen Trane Nørby (V), 2013-05-29:
Vi ønsker, at det generelle skatte- og afgiftsniveau skal ned, og der må man jo kigge på, hvor skoen trykker mest i forhold til, hvordan vi får skabt gang i væksten, hvordan vi får skabt arbejdspladser i Danmark.
Og der er ingen tvivl om, at der er rigtig mange steder, vi kan sætte ind, f.eks. på de meget høje energiafgifter vi har, eller hvis vi tager det forhold, at det for mange mennesker ikke kan betale sig at gøre en ekstra indsats og også det forhold, at der både for en række personer og også for en række virksomheder er en meget høj marginalbeskatning i Danmark.
Vi har et generelt ønske om at sænke skatter og afgifter, og det er det mål, som vi arbejder for i Venstre.
Anders Samuelsen (LA), 2013-05-29:
Jeg må lige korrigere ordføreren: Liberal Alliance går ikke ind for en flad skat.
Vi går ind for et højt bundfradrag, vi går ind for, at man betaler lavere skat i bunden, end man gør i toppen, men vi går ind for en maksimal skat på ca. 40 pct., og det kunne man stort set komme ned på ved at fjerne topskatten.
Men jeg takker for svaret, Venstre går altså ikke til valg på at fjerne topskatten.
Ellen Trane Nørby (V), 2013-05-29:
Det har vi sådan set gjort fra Venstres side meget længe.
Desværre er det jo ikke sådan, at regeringen har haft viljen til at lytte.
Det havde den ikke sidste år, da vi foreslog, at vi skulle gøre noget mere for at skabe arbejdspladser, og heller ikke nu her, da vi sad i de konkrete vækstforhandlinger.
Der havde vi en række forslag til, hvordan man kunne styrke vækstpakken, så den kunne skabe flere job her og nu, så de mennesker, der står i en sårbar situation, kunne få et arbejde.
Så har vi også peget på – og det har vi sådan set sagt meget klart og tydeligt – at vi er klar til at lave en reform af det beskæftigelsessystem, vi har i dag.
For vi synes, at det er problematisk, når vi kan se, at der i det sidste kvartal af 2012 var over 10.000 job, der blev slået op, men som ikke kunne besættes; at vi sidste år oplevede, at der kom 4.000 flere udlændinge ind på det danske arbejdsmarked, men at vi samtidig har danskere, der ikke kan finde et arbejde.
Det understreger med al tydelighed, at vores beskæftigelsessystem ikke er godt nok til at matche de ledige, vi har, med de job, der er at finde.
Men der kunne spørgsmålet jo være, om Det Radikale Venstre er villig til at kigge på, hvordan vi laver en reform, som sikrer, at de mennesker, der mangler et arbejde, også bliver matchet med de ledige job, der er at få.
Sofie Carsten Nielsen (RV), 2013-05-29:
Men som det er ordføreren bekendt, har en række borgmestre rost regeringens dagpengeløsning.
Bl.a. har Venstres egen borgmester i Fredericia – han hedder Kenny Bruun Olsen –
sagt, og jeg citerer: Løkke har i princippet ret i, at vi skal skabe flere arbejdspladser, men nu og her kan der bare ikke skabes flere arbejdspladser.
Og så kan vi ikke bare sige, at det er synd for de arbejdsløse.
Nej, de skal hjælpes.
Så kan ordføreren ikke pege på konkrete initiativer, som ville hjælpe de arbejdsløse i Fredericia?
Ellen Trane Nørby (V), 2013-05-29:
Jeg vil gerne gentage, hvad jeg sagde.
Den her regering lytter for sent, og den lytter for lidt til, hvad vi har sagt meget længe: At hvis man havde taget initiativ til at skabe arbejdspladser allerede sidste forår, kunne vi have undgået den situation, vi står i nu, hvor der er mange mennesker, der mangler et arbejde.
Regeringen har jo ikke haft viljen til at skabe arbejdspladser og afviste nærmest og latterliggjorde det sidste forår, da vi foreslog, at man skulle lave en vækstpakke – en pakke, som lempede beskatningen for vores erhvervsvirksomheder, så vi kunne skabe flere arbejdspladser i Danmark.
Jeg er helt sikker på, at de mennesker, der mangler et arbejde i dag, ville have sat pris på, at regeringen havde handlet i tide i stedet for at lave den ene lappeløsning efter den anden.
Magnus Heunicke (S), 2013-05-29:
Jeg skal lige holde fast i historikken.
Det blev sagt fra den daværende regerings side, at det var 2.000-4.000 mennesker, som ville blive ramt.
Timingen var perfekt, fordi krisen nu var slut, fik vi at vide før valget.
Man kan sagtens brokke sig – det er fint nok – men hvad er Venstres svar?
Er sagen virkelig den, at de ikke vil gøre noget?
Ellen Trane Nørby (V), 2013-05-29:
Vi ønsker at sikre, at folk får et arbejde.
Man kan sige, at problemet med den her regering er, at den har lyttet for sent, og at den har lyttet for lidt.
Vi sagde allerede sidste forår, at der var behov for en erhvervsskattepakke, som kunne sikre, at der blev skabt flere job i Danmark.
Dengang afviste regeringen det.
Til finanslovsforhandlingerne sidste efterår foreslog vi igen en erhvervsskattepakke, en pakke, der kunne skabe vækst i Danmark, sikre, at der blev skabt flere arbejdspladser til de mennesker, der mangler et arbejde.
Dengang afviste regeringen det.
Først her midt på foråret tog regeringen fat og har nu sammen med os lavet en vækstpakke.
Det er rigtig godt, at vi nu har lavet en vækstpakke, men den kommer for sent, og det er slet ikke tilstrækkeligt.
Så hvis regeringen havde haft viljen til at handle i tide, havde vi også kunnet sikre, at der kunne være skabt et arbejde til de mennesker, der mangler et arbejde.
Magnus Heunicke (S), 2013-05-29:
Jeg blev så glad, da jeg hørte Venstres ordførers afslutning, nemlig: Venstre er klar.
Det var bare ærgerligt, at det så var punktum og slut, for jeg troede sådan set, at der så ville komme noget om Venstres politik, og at Venstre endelig var klar til at fortælle om sin politik.
Det var der nemlig ikke så meget af.
Der var masser af kritik af regeringen.
Det er også fair nok, men hvad er det så, Venstre vil?
Vi har et helt konkret spørgsmål, vi simpelt hen skal have svar på i dag.
Det er spørgsmålet om de dagpengemodtagere, som stod til at blive ramt af den indfasning, som blev aftalt, da Venstre sad i regering.
Det er de op mod 20.000 mennesker, som mistede jobbet, mens hr. Lars Løkke Rasmussen var statsminister.
Jeg kan forstå, at Venstre stemmer imod den løsning.
Hvad er Venstres svar til de mennesker?
Ellen Trane Nørby (V), 2013-05-29:
Jeg vil gerne på vegne af Venstre, Dansk Folkeparti, Liberal Alliance og Konservative oplæse følgende:
Forslag til vedtagelse
»Folketinget konstaterer, at regeringens kickstart er mislykkedes, at vækstprognoserne gang på gang nedjusteres, at forbrugertilliden er negativ, at BNP i 2012 faldt med 0,5 pct., og at beskæftigelsen er faldet.
Danmarks vej ud af krisen går gennem flere private arbejdspladser.
Der er taget en række initiativer i den rigtige retning, men langtfra tilstrækkeligt til at løse Danmarks udfordringer.
Der er behov for en ny kurs for at sikre en vending i økonomien og skabe vækst og danske arbejdspladser.
Folketinget beklager, at regeringen fører en politik, hvor det for mange danskere ikke kan betale sig at arbejde.
Mere end 14.000 beskæftigede har ingen økonomisk gevinst ved at gå på arbejde, og 57.000 ledige har kun en forsvindende lille gevinst ved at tage et arbejde.
Folketinget opfordrer regeringen til at genindføre bl.a. kontanthjælpsloftet og 225-timersreglen, så det frem over bedre kan betale sig at arbejde.«
Trane Nørby (V), 2013-05-29:
Ja, men det blev ikke annonceret.
Værsgo.
Ellen Trane Nørby (V), 2013-05-29:
Jeg vil gerne på vegne af forespørgerne begrunde forespørgslen.
Vi synes jo, at det vanen tro er godt at få en status for året, når vi når til det her tidspunkt.
Derfor har vi fremsat forespørgslen til statsministeren om en status på den indenrigs- og den udenrigspolitiske situation.
Venstre ønsker at sænke skatter og afgifter.
Det er den retning, som vi ser for det danske samfund for at gøre os mere konkurrencedygtige, for at sikre, at det kan betale sig at arbejde, men vi har sådan set ikke noget mål om at få en flad skat, som jeg ved at Liberal Alliance går ind for.
Vi ønsker sådan set generelt at få sænket de skatter og afgifter, der gør, at det er svært at skabe arbejdspladser i Danmark, at det er svært at få gang i den vækst, som vi har behov for, også hvis vi skal bevare vores velfærdssamfund.
Anders Samuelsen (LA), 2013-05-29:
Blot et enkelt spørgsmål: Vil Venstre gå til valg på at afskaffe topskatten?
Ellen Trane Nørby (V), 2013-05-29:
Det er fuldstændig rigtigt, at der med den forårspakke, som vi lavede i 2009, skete den største sænkelse af indkomstskatten i Danmark, siden indkomstskattens indførelse.
Det gjorde vi netop for at sikre, at Danmark var mere konkurrencedygtig, for alle pegede på, at vores største problem var, at folk betalte for meget skat af den løn, de fik, og at der derfor ikke var et incitament til at få sat gang i hjulene og skabe job i Danmark.
Det betyder, at de job, der skulle have været skabt til de mennesker, der mangler et arbejde, skulle have været skabt for et halvt, et helt og for to år siden, dengang regeringen sammen med Enhedslisten satte skatter og afgifter op og forringede jobskabelsen i Danmark.
Per Clausen (EL), 2013-05-29:
Jamen vi har sådan set lige presset regeringen til at gøre en indsats i forhold til de udfaldstruede.
Jeg vil bare gentage mit spørgsmål til fru Ellen Trane Nørby: Hvad er det for nogle initiativer, som skulle kunne føre til, at de her 30.000, der er truet af at falde ud af dagpengesystemet, kan få et arbejde i løbet af de næste 6 måneder?
Og til allersidst vil jeg spørge, om fru Ellen Trane Nørby ikke kan huske, at langt de fleste af de afgifts- og skatteforhøjelser, der er sket de sidste to år, er nogle, som er blevet vedtaget i VK-regeringens tid.